4.8.2015

## Tekninen ja ympäristötoimiala

# Tekyn asukaskyselyyn voi vastata myös verkossa

Lahden kaupungin teknisen ja ympäristötoimialan 22. asukaskysely on käynnistynyt. Tällä viikolla kyselylomakkeen saa lähes 1 600 lahtelaista, jotka on valittu satunnaisotannalla. Mukana on noin 2 % kunkin kahdeksan suuralueen 18–70 -vuotiaasta väestöstä. Lahden kaupunki on vuodesta 1993 lähtien hankkinut asu­kaskyselyjen avul­la tietoa teknisten ja ympäristöpalvelujen tasosta.

Kyselyssä tiedustellaan asukkaiden tyytyväisyyttä teknisiin palveluihin, ja miten niitä voitaisiin vastaajien mielestä kehittää. Teknisillä palveluilla tarkoitetaan esim. katuihin, jalankulku- ja pyöräteihin, liikenneturvallisuuteen, puistoihin, ympäristönsuojeluun, asuinympäristön viihtyvyyteen ja asiakaspalveluun liittyviä asioita. Saatuja vastauksia käytetään hyväksi muun muassa ensi vuoden määrärahojen käytöstä päätettäessä.

Kyselylomakkeen saaneet voivat vastata kyselyyn joko postittamalla täytetty kyselylomake tai internetin kautta. Tänä vuonna on ensimmäistä kertaa mahdollista vastata verkon kautta, millä halutaan saada nuoria vastaamaan entistä aktiivisemmin.

Kyselyyn vastanneiden kesken arvotaan palkintoja. Kolme onnekkainta vastaajaa voi valita joko yhden kuukauden voimassa olevan yleispysäköintitunnuksen, paikallisliikenteen 30 päivän näyttökortin tai 50 euron lahjakortin joko Sibeliustaloon tai Lahden kaupunginteatteriin.   
  
Alustavat tutkimustulokset ovat käytettävissä marraskuun lopussa. Raportti on valmis vuoden loppuun mennessä. Tutkimuksen käytännön toteutuksesta vastaa Lahden ammattikorkeakoulun liiketalouden alan opiskelijat.

Lahden kaupungin verkkosivuilta löytyy [teknisten ja ympäristöpalvelujen vuoden 2014 arviointiraportti](http://www.lahti.fi/www/images.nsf/files/5BA2F6A399424D35C225799F0038841C/$file/asukaskyselyraportti2011.pdf).

Lisätietoja antaa:   
tutkija Irja Henriksson   
irja.henriksson@lahti.fi   
puh. 050 398 5148  
Lahden kaupunki